=== Genopdagelse i 1800-tallet ===
I sommeren 1836 fik fem fiskere deres net viklet ind i dele af ''Mary Roses'' skrog, som stak op fra havbunden. De besluttede at få en [[dykker (person)|dykker]] til at fjerne denne undervandshindring. Derved blev [[Henry Abinett]] den 10. juni samme år det første menneske, der i næsten 300 år fik ''Mary Rose'' at se. Senere deltog to andre professionelle dykkere, [[John Deane]] og William Edwards, i forsøget på at løse problemet. Ved hjælp af en nyligt opfundet gummidykkerdragt og dykkerhjelm af metal begyndte Deane og Edwards at undersøge vraget og bjerge genstande. Foruden bjælker, planker og andre trægenstande samt en del langbuer, bjergede de kanoner af jern og bronze, som senere blev solgt til den britiske flådes Board of Ordnance (der stod for flådens forsyning med våben og ammunition) for over 220 [[engelske pund|pund]]. Det førte til uoverensstemmelser mellem Deane (som også havde fået sin bror Charles med i projektet), Abinett og de fiskere, som var stødt på vraget. Sagen løstes til sidst ved, at fiskerne fik del i [[indtægt]]erne fra salget af de først fundne kanoner, mens Deane derefter fik eksklusive bjergningsrettigheder på Abinetts bekostning. Vraget blev snart identificeret som ''Mary Rose'' ved inskriptioner på en af bronzekanonerne, som var fremstillet i 1537.<ref>Marsden (2003), s. 21–25.</ref>
Historie Arkæologi